**Гүн Г.АЮУРЗАНА**

**СОЛГОЙ ГАРЫН НОКТЮРН**

 Суваг сольж суутал, гэнэтхэн, баруун гараа шохойдоод хүзүүнээсээ сойчихсон бүсгүй төгөлдөр хуур тоглож харагдав! Хамаг зүрх долгисоод л явчихлаа. Уг нь үнэтэй дурсамж биш... Гэтэл яагаад сэтгэл хөндүүрлэчихэв ээ? Ингэхэд, тэр одоо хаана явдаг бол?

 Тэр нэг найзын минь эхнэрийн найз байсан юм. Найзынх маань гэртээ төгөлдөр хууртай. Бүсгүй төгөлдөр хуур дээр маш цоглог аяз тоглосон боловч, тэр нь надад ер бусын гунигтай санагдаж билээ. Гуниг биднийг илүү хүнлэг, амьдралыг илүү үнэмшилтэй болгодог. Би жаахан халамцуу, бүсгүйг тэндээс явахад дагаж гарсан. Салахдаа эртний танилууд шиг тэврэлдсэн. Гудамжны гэрэлд тэр их хөөрхөн, нүдэнд нь нимгэхээн нулимс гялтганаж үзэгдсэн.

 -Чи орж аяга кофе уухгүй юу?

 -Хэрэггүй биз дээ... гэхэд минь тэр гунигтай ч юм шиг толгой дохин инээмсэглэв. Ичингүй, хөөрхөн ч юм шиг тэр инээмсэглэлээс би айсан юм.

 Цаашаа ганцаараа алхаж явахдаа тархинд манарах согтуурлаа жаргалтайгаар мэдэрч: “Нэгэнт нөхцчихвөөс хагацаж зүрхэлмээргүй сайхан эм, нэг залгалдчихваас хөндийрч чадмааргүй гичий байна. Түвэг!” гэж өөртөө чангаар хэлээд энэ үгэндээ учиргүй баяссаар харьлаа. Дарс гэж бас л тэнэг ундаа шүү.

 Гэрт ормогц эхнэр над руу *Johnson’s Baby Oil*-ын сав шидэв:

 -Нялх хүүхдээ орхичихоод архидаж явахдаа санаа чинь зовохгүй байна уу? Хаагуур ч тэнэж, хэнтэйгээ юу ч хийж явдаг юм бэ?

 -За, боль доо. Би зүгээр л найзуудтайгаа жаахан ярьж суугаад ирж байна шүү дээ.

 -Ер нь чи сүүлийн үед намайг огт анхаарахгүй байгаа, хамт гадуур гарахаа ч больсон.

 -Өмнөх долоо хоногт хамтдаа тоглолт үзсэнээ мартчихаа юу?

 -Өө, за, тийм ой сайтай юм бол тоглолтонд би ямар даашинзтай очсоныг хэлээдэх л дээ.

 Намайг санах гэж хичээх зуур эхнэр:

 -Ийм л байна даа, чи. Хамт явахдаа ч анхаардаггүй, бүр хардаг ч үгүй болсноо худлаа гэх үү? гэж тавлав. Дотроо бол намайг шоолоод, шоолсондоо уур нь гарч, тайвшрахад бэлэн болж. Харин би:

 -Ижил хүйстэн эрчүүд л эмэгтэй хүний хувцсанд тэгтлээ анхаардаг байх гэсэн тэс хөндлөн үг хэлээд ахиад л уурлуулчихлаа. Энэ мэтийн тэнэг цэцэрхэл бол уурлах шалтгаан биш л дээ. Зүгээр л, аргадах санаа минь цаанаасаа дутуу дулимаг байгааг мэдэрсэн хэрэг.

 Бид үг зөрөхөөрөө хааяа бүтэн сараар дуугардаггүй юм.

 Надад гэр бүлээсээ гадуур зугаалах санаа огт байгаагүй. Гэвч эхнэртэйгээ үг дуугарахаа больчихсон тэр гучаад хоногт мөнөөх гунигтай инээвхийлэл үе үе бодогдоод ерөөсөө болдоггүй.

 Залуу насанд гэр бүлийнхээ зарим чухал үеийг давж гарах хэцүү байдаг. Чухал тэр үеүдийн нэг бол хүүхэд төрсний дараахь, ажил ихтэй, эхнэр нь амьдралд ядарсан, тийм үе. Магадгүй, хаа нэгтээ юунд ч түүртээгүй, хэнтэй ч энгэр зөрүүлэхээс татгалзахгүй ид насандаа яваа бүсгүй таарч болно. Эр хүний судсаар хүсэл тачаалаас өөр юу ч лугшдаггүй юм шиг тийм сэтгэгдэл чамайг ховсдчихсон, хамгийн хайртай хүн чинь чамаас өөр хүнд, уйлхай нялх амьтанд бүхий л анхаарлаа хандуулчихсан тэр л үеийг даваад гарчихвал гэр бүлийн аз жаргал гэж чухам юу болохыг сая амсана даа.

 -Ийм зүйл ахиж давтагдахгүй шүү. Би эхнэрээ зовоох ёсгүй.

 -Чи харамсч байна уу?

 -Муу үг модон улаатай ч бил үү...

 -Аа, надаас ичиж байгаа юм уу?

 -Мэдэхгүй ээ.

 Тэр цаашаа хараад удтал чимээгүй болсноо хананаас асуух мэт:

 -Эхнэртэйгээ чи жаргалтай байдаг уу? гэв.

 -Жаргалтай байдаг.

 -Маш сайн байна. Үргэлж аз жаргалтай байгаарай. Найзууд жаргалтай байвал надад сайхан байдаг юм.

 “Бид найзууд гэж үү?”

 Гэвч би юу ч хэлсэнгүй.

 Бидний хооронд ахиж тийм явдал давтагдаагүй. Бодогдоод байсан инээмсэглэлийг хэсэгхэн зууртаа өмчиллөө гээд би жаргалтай болоогүй. Харин ч тайван байсан сэтгэл дотроо гэнэтхэн юу нь хатгасныг мэдэхгүй ямар нэгэн аллага үйлдээд, гэмт хэргийнхээ золиосыг эзгүй хээр аваачаад жалганд булчихсан юм шиг, эсвэл хаа нэгтээх хадан хясаан дээрээс харанхуй цүнхээл рүү хэн нэгнийг түлхчихсэн юм шиг, бүх зүйл нэг л таагүй болчихсон тул үргэлжлүүлэх нь үнэндээ утгагүй байсан билээ.

 Гэхдээ тоглолтдоо бэлдэж байх үедээ тэр нэг удаа над руу утасдаад яаралтай хүрч ирэхийг гуйсан юм. Нэлээд догдолчихсон суух бөгөөд урьд үдэш нь орцны дээд тавцан дээрээс ширэн хавтастай зүйл олсноо харуулав.

 -Чи яахаараа орцны дээд тавцан руу авирдаг билээ?

 -Авираагүй ээ. Би эндээс, цонхоороо өнгийгөөд л ийм хавтас хэвтээг харсан юм.

 -Тэгээд яаж авсан хэрэг вэ?

 -Сүүлд нь, шөнө болсон хойно хоёрдугаар давхрын цонхоор дэгээдэж авсан.

 Хавтсанд мөнгө байлаа. Нэлээд их мөнгө шүү.

 -Одоо үүнийг буцаагаад яг байсан газар нь тавьмаар байна. Эзэн нь ирж авах хүртэл би цонхон дээрээсээ харуулдах болно.

 -Чи ийм их мөнгө олчихоод, одоо тэгээд буцааж гадагш хаях гэж байгаа хэрэг үү?

 -Байсан газар нь л тавих гэж байна.

 -Олзонд дургүй юм биз дээ?

 -Уг нь ч надад мөнгө илүүдэхгүй л дээ. Гэвч би шөнөжин бодсон. Тэгээд, нөгөө Шаушэнкээс оргосон Тим Роббинсыг санаад, олзоо буцааж яг байсан ёсоор нь тавих хэрэгтэй гэж шийдсэн. Морган Фриман найзынхаа илгээмжийг хайгаад олохгүй бол хаачих билээ? Бруксын адил боомилж үхэх л зам үлдэнэ шүү дээ. Хөөрхий хар өвгөн мөнгөө олохгүй бол гэхээс даанч өрөвдмөөр байна... гэж тэр хэлэв.

 Тавдугаар сар юм байна шүү. Айлууд цонхоо цэлийтэл нээж, гаднаас сагс тоглож буй жаалууд маргалдах, хэн нэгэн машиныхаа хөгжмийг чих дөжрөм чангалчихаад хажуугийн замаар тун аяархан өнгөрөх дуулдана. Өөрөө сонсох гэж биш, бусдыг машин руугаа харуулах гэсэндээ л ингэж галзуу солиотой мэт чанга хөгжим нижигнүүлж яваа нь илт. Бодвол, дөнгөж саяхан машинаа угаалгасан юм байлгүй.

 Бид харанхуй болохыг хүлээж удаан сууцгаав.

 Дараа нь би ширэн хавтастай мөнгийг орцны дээд тавцан руу гаргаж шидсэн. Тэр гэрлээ унтраагаад, эзэн нь ирж мөнгөө автал цонхоороо харуулдсан гэнэ билээ. Маргааш нь утасдаж, энэ тухайгаа дуулгасан юм.

 Түүний тоглолт ид шидийн юм шиг гоё болсон. Үзэгчид бараг ирээгүй ч, тэр над руу аз жаргалтай инээмсэглэж байлаа.

 Баян байх нь ядуу явахаас, ухаантай байх нь тэнэг төрөхөөс давуу гэдгийг би тэр үед мэддэг байсаан. Харин сайн хүн байх нь баян, ухаалаг, эрүүл, царайлаг, бүр азтай байхаас ч хол дээр төдийгүй ерөөсөө ямар нэгэн харьцуулалт хийх ч аргагүй, онцгой дээд чанар гэж санаанд минь ордоггүй л байсан юм болов уу даа, хөөрхий. Тэр тоглолтод очихдоо ганц ширхэг башир цэцэг ч авчихаагүйгээ одоо бодохоос ичнэм.

 Равел, бас Прокофьев, Хиндемит, Корнголд, Шмидт, Рихард Штраусс гэх нэрс, мөн Шопены “Хувьсгалын этюд”-ын хэсэг, Скрябины “Солгой гарын ноктюрн” зэрэг нууцлаг үгс эгнэсэн, мөнөөх тоглолтын зарлал одоо ч хааяа миний санаанд үзэгддэг. Дандаа солгой гарт зориулсан зохиолууд. Тийм ээ, тэр бүсгүй өрөөсөн гартай байсан юм. Хөгжмийн сургуульд хамгийн ирээдүйтэй сурагч гэгдэж байх үедээ, арван тавтайдаа ч гэл үү дээ, автобусны цонхоор найз руугаа даллах үед нь зөрж таарсан барилгын машин баруун гарыг нь тас татчихсан юм билээ.

 ***2015.1.***